
	Compartimentele analizei impactului

	1. Definirea problemei

	a) Determinați clar şi concis problema şi/sau problemele care urmează să fie soluționate

	Accesul antreprenorilor pe piața agricolă este distorsionat prin stabilirea condițiilor inegale la înregistrarea de stat a afacerilor agricole în formă de gospodărie țărănească comparativ cu alte forme organizatorico-juridice de antreprenoriat.


	b) Descrieți problema, persoanele/entitățile afectate şi cele care contribuie la apariția problemei, cu justificarea necesității schimbării situației curente şi viitoare, în baza dovezilor şi datelor colectate şi examinate


	În conformitate cu art.2 alin.(1) din nr.1353/2000 privind gospodăriile țărănești (de fermier), gospodăria țărănească (GȚ) este o întreprindere individuală, bazată pe proprietate privată asupra terenurilor agricole şi asupra altor bunuri, pe munca personală a membrilor unei familii (membri ai GȚ), având ca scop obținerea de produse agricole, prelucrarea lor primară, comercializarea cu preponderență a propriei producții agricole. Totodată, conform normelor Legii nr.845/1992 cu privire la antreprenoriat și întreprinderi și Legii nr.1353/2000, GȚ este unicul antreprenor – persoană fizică cu forma organizatorico-juridică (FOJ) de întreprindere individuală/întreprinzător individual (ÎI), care desfășoară activitate în domeniul agriculturii. Constituirea, înregistrarea de stat, activitatea, reorganizarea și lichidarea GȚ se efectuează în conformitate cu prevederile Legii nr.1353/2000 și altor acte normative. Spre deosebire de ÎI, care sunt înregistrate de IP ”Agenția Servicii Publice” (ASP) conform Legii nr.220/2007 cu privire la înregistrarea de stat a persoanelor juridice și întreprinzătorilor individuali, GȚ sunt înregistrate la primăria UAT de nivel I (primărie), în al cărei hotare fondatorul deține teren agricol. GȚ beneficiază de regim antreprenorial simplificat (ex. contabilitate în partidă simplă/dublă și situații financiare, în funcție de lipsa sau existența statutului de plătitor de TVA), precum și de un regim fiscal facilitar (ex. impozitul pe venit - 7% din venitul anual impozabil, scutiri/reduceri de alte impozite și taxe). 
Totodată, GȚ este forma de antreprenoriat cea mai răspândită în Republica Moldova pentru inițierea și dezvoltarea afacerilor în agricultură, îndeosebi a afacerilor de familie. Conform datelor Serviciului Fiscal de Stat (SFS) la situația din 31.12.2019, din totalul de 314,114 agenți economici înregistrați în Registrul fiscal de stat, 133,589 (sau 42.5%) erau GȚ (sursa: Raport de activitate pentru anul 2019, https://www.sfs.md/raport_activitate_SFS.aspx?file=13439).
Conform datelor Biroului Național de Statistică, cota GȚ în volumul total al producției agricole a variat între 16.6% – 19.5% pe parcursul anilor 2010-2017, fiind mai înaltă la începutul și sfârșitul perioadei și mai redusă la mijlocul perioadei indicate.
Esența problemei: lipsa terenului agricol în proprietatea fondatorului GȚ (și potențialilor membri) constituie motiv de refuz la înregistrarea afacerii agricole în FOJ de GȚ, însă nu constituie motiv de refuz la înregistrarea aceleiași afaceri în alte FOJ de antreprenoriat (ex. SRL, SA). 
În speță, pentru înregistrarea GȚ, fondatorul este obligat să prezinte o listă de documente, stabilită la art.13 alin.(2) din Legea.nr.1353/2000, inclusiv copii de pe documentele ce confirmă dreptul de proprietate privată al fondatorului şi al potențialilor membri ai GȚ asupra terenurilor. Totodată, în sensul Legii nr.1353/2000, cuvântul ”teren” trebuie înțeles ca ”teren agricol” conform noțiunii GȚ prevăzute la art.2 alin.(1) din Legea.nr.1353/2000. La rândul său, conceptul de ”teren agricol” sau ”teren destinat agriculturii”, în sensul relevant situației vizate, este descris în art.36, 39, 42, 44 și 50 din Codul funciar nr.828/1991. De asemenea, teren agricol (grădină) se consideră și lotul pe lângă casă amplasat în extravilanul localității, în temeiul art.36 și 39 din Codul funciar. Este necesar de menționat, că lotul pe lângă casă amplasat în intravilanul localității (pe care este amplasată sau urmează a fi construită o casă (sau alt imobil) și care conține, de obicei, o parcelă de pământ pe care gospodăriile casnice cultivă, de obicei, legume, fructe, flori și altele pentru consum propriu, nu se consideră teren agricol, ci teren destinat construcțiilor, conform art.46 din Codul funciar și corespunzător, nu poate servi pentru înregistrarea GȚ. 
Neprezentarea documentelor stabilite, inclusiv celor privind proprietatea asupra terenurilor agricole, sau prezentarea acestora contrar cerințelor, servește motiv (și obligație) pentru primărie de a refuza înregistrarea GȚ, în temeiul art.13 alin.4 din Legea nr.1353/2000.
Din perspectiva reglementării afacerilor, existența cerinței privind terenul agricol în proprietate în Legea nr.1353/2000 și lipsa acesteia în legislația care reglementează alte FOJ de antreprenoriat poate fi considerată un dezechilibru de reglementare sau o situație de reguli inegale la inițierea afacerilor în FOJ de GȚ. Astfel, destinația ”teren pentru construcții” a lotului pe lângă casă în intravilan nu reprezintă o barieră pentru un antreprenor, care dorește să-și înregistreze afacerea agricolă în FOJ de SRL sau SA. Această inegalitate diminuează importanța conceptuală a cerinței ”teren agricol”, pe care este fundamentat (prin lege) refuzul înregistrării GȚ de către primării.
Privită din perspectiva politicilor de antreprenoriat, îndeosebi al micilor antreprenori, cerința față de fondator de a deține teren agricol la înregistrarea GȚ (nu și la înregistrarea SRL sau SA) reprezintă o constrângere la inițierea sau transparentizarea afacerilor. 
Astfel, lotul pe lângă casă din intravilan reprezintă o resursă naturală, ce poate fi utilizată de antreprenor în activitatea proprie, conform art.6 din Legea nr.845/1992 cu privire la antreprenoriat și întreprinderi. Acest fapt devine îndeosebi de sensibil în privința unui start-up inițiat de tineri, femei, reprezentanți ai diasporei reveniți în patrie, sau chiar antreprenori care văd avantajele și doresc să iasă din economia informală și să facă afaceri în cadrul economiei formale. Un exemplu, în acest sens, ar servi comercianții de flori, care doresc să-și înregistreze/oficializeze afacerile în formă de GȚ, însă sunt refuzați de primării deoarece nu dețin alte terenuri în proprietate decât cele pe lângă casă. 
Inițierea unei afaceri mici în agricultură prin înregistrarea unei GȚ pe lotul de lângă casă ar oferi acesteia mai multe șanse de supraviețuire. Concomitent, acest fapt ar putea servi ca o trambulină, în caz de succes, spre extinderea ulterioară a afacerii pe terenuri agricole procurate și/sau arendate suplimentar. 
În pofida destinației ”pentru construcții” a lotului pe lângă casă din intravilan, în spațiul rural, gospodăriile de familie obișnuiesc să cultive produse agricole în grădina de lângă casă (legume, fructe, flori ș.a.) pentru necesități proprii. Deseori, surplusurile de produse agricole, crescute pe parcela de pământ de lângă casă (la care se mai pot adăuga și produsele cultivate pe loturile pe lângă casele rudelor/prietenilor/vecinilor plecați peste hotare sau decedați), sunt comercializate. Comercializarea surplusurilor nu are loc, pornind din neapărata dorință de a face antreprenoriat și de a-și asuma riscuri, ci de a fructifica rodul muncii familiei, de a crește veniturile acesteia, precum și de a evita risipirea produselor agricole, îndeosebi în anii favorabili. 
În același context, implementarea unor tehnologii agricole moderne (ex. sere cu irigare prin picurare, pe suport hidroponic) permit, pe suprafețe mici, cu munca membrilor familiei, cultivarea produselor agricole în cantități (uneori neașteptate), care pot acoperi și depăși chiar și cel mai voluminos consum casnic. Astfel, se impune de la sine comercializarea pe piață a surplusurilor. Acest fapt ar putea oferi un caracter mai puțin relevant argumentelor de genul ”pe lotul mic pe lângă casă poate fi sau trebuie practicată doar economia de subzistență”.

	c) Expuneți clar cauzele care au dus la apariția problemei

	Cauza apariției problemei constă în faptul, că noțiunea conceptuală a GȚ ca formă organizatorico-juridică de antreprenoriat stabilită în art.2 alin.(1) din Legea nr.1353/2000, cuprinde un asemenea element impropriu, precum este proprietatea privată a fondatorului/membrilor GȚ asupra terenului agricol.
Cuvântul ”agricol” este parte din redacția inițială a Legii nr.1353/2000, respectiv, de la intrarea în vigoare a acesteia (08.02.2001). Până la moment, norma vizată nu a fost modificată niciodată.
Este necesar de menționat, că Legea nr.841/1992 cu privire la gospodăria țărănească, care a fost abrogată la intrarea în vigoare a Legii nr.1353/2000, nu făcea referință la terenuri ”agricole”, oferind oportunitatea inițierii afacerilor prin folosirea oricăror terenuri din proprietate sau arendate.
Dat fiind faptul, că Legea nr.1353/2000 a fost adoptată cca 20 ani în urmă, timp în care persoanele responsabile sau care au deținut informații nu sunt disponibile, este actualmente dificil de a afla și înțelege, de la autorii acesteia, raționamentele din spatele introducerii restricției vizate.


	d) Descrieți cum a evoluat problema şi cum va evolua fără o intervenție

	Problema și cauza acesteia, formulate și descrise în punctele precedente, au fost identificate și definite ca-atare de Ministerul Economiei și Infrastructurii (MEI) urmare unui demers al SFS din 22.02.2019. Prin acel demers a fost solicitată opinia MEI, dacă comercianții de flori (în piață) pot sau nu înregistra GȚ pe loturile pe lângă casă pentru a putea crește și vinde flori. Cauza adresării demersului au servit explicațiile/argumentele comercianților oferite în cadrul controalelor fiscale, precum că doresc să înregistreze GȚ pe lotul pe lângă casă, unde ar putea crește flori, însă primăriile refuză înregistrarea acestora, în temeiul unor norme din Legea nr.1353/2000 (motivele au fost descrise mai sus).
Menținerea constrângerii menționate în noțiunea GȚ nu va împiedica reducerea drastică a numărului GȚ, or acesta este în continuă scădere, cel puțin în orizontul ultimilor 3 ani (de la 174,050 în 2017 la 133,589 în 2019, conform rapoartelor anuale ale SFS pentru anii 2017-2019). 
De asemenea, va continua ratarea oportunităților de a aduce afacerile ilegale, îndeosebi a afacerilor mici/familiale din agricultură și a afacerilor în comerțul cu produse agricole, în economia formală. Criza economică generată de COVID-19 va lovi puternic în întreprinderile micro, mici și medii (ÎMMM) din întreaga lume. Comerțul va avea, la fel, de suferit. O estimare recentă a UNCTAD relevă despre o scădere globală a comerțului cu cca 27% în trimestrul I/2020 comparativ cu trimestrul 4/2019. În această conjunctură, ÎMMM din Moldova ar putea fi tentate să economisească pe impozite și taxe pentru a nu intra în insolvabilitate, iar antreprenori nu se vor grăbi să înregistreze afacerile în FOJ ”costisitoare” din punct de vedere antreprenorial și fiscal (SRL, SA), preferând să activeze în FOJ ”ieftine” (cum ar fi GȚ) sau chiar să intre în zona economiei informale, dacă și când situația le-ar permite. 
Este necesar de menționat faptul, că persistența constrângerii vizate la înregistrarea GȚ contravine eforturilor continue ale Guvernului în facilitarea climatului de afaceri și diminuarea costurilor afacerilor. Or, aceste eforturi sunt depuse inclusiv cu suportul partenerilor de dezvoltare, iar rezultatele sunt incluse, în mod constant, în clasamentele internaționale.


	e) Descrieți cadrul juridic actual aplicabil raporturilor analizate şi identificați carențele prevederilor normative în vigoare, identificați documentele de politici şi reglementările existente care condiționează intervenția statului


	1) Legea nr.1353/2000 privind gospodăriile țărănești (de fermier). Importanța acesteia a fost descrisă în punctele anterioare. Articolul 2 alin.(1) necesită revizuire în scopul soluționării problemei identificate;
2) Codul funciar nr.828/1991 - nu necesită intervenție;
3) Legea cu privire la antreprenoriat și întreprinderi nr.845/1992 - nu necesită intervenție;
4) Legea nr.220/2007 privind înregistrarea persoanelor juridice și întreprinzătorilor individuali - nu necesită intervenție;
5) Codul fiscal nr.1163/1997 - nu necesită intervenție.

	2. Stabilirea obiectivelor


	a) Expuneți obiectivele (care trebuie să fie legate direct de problemă şi cauzele acesteia, formulate cuantificat, măsurabil, fixat în timp şi realist)


	Obiectiv general: instaurarea unui cadrul regulator facilitator, egal, echilibrat, competitiv și adecvat, față de toți antreprenorii, pe toate piețele interne, indiferent de forma organizatorico-juridică, forma de proprietate, tipul de activitate a acestora.
Obiectiv specific: atenuarea distorsiunii accesului pe piața agricolă prin echilibrarea cerințelor la înregistrare afacerilor agricole în FOJ de GȚ, comparativ cu alte forme de antreprenoriat.  

	3. Identificarea opțiunilor


	a) Expuneți succint opțiunea “a nu face nimic”, care presupune lipsa de intervenție

	Opțiunea de bază - ”a nu face nimic” - este expusă în pct.1 lit. a)-d). 

	b) Expuneți principalele prevederi ale proiectului, cu impact, explicând cum acestea țintesc cauzele problemei, cu indicarea novațiilor şi întregului spectru de soluții/drepturi/obligaţii ce se doresc să fie aprobate


	Proiectul conține o singură prevedere: se propune modificarea art.2 alin.(1) din Legea nr.1353/2000, prin substituirea textului ”terenurilor agricole (denumite în continuare terenuri)” cu textul ”terenurilor agricole și/sau loturilor de pe lângă casă (toate denumite în continuare terenuri)”. 
Introducerea ”loturilor de pe lângă casă” în noțiunea GȚ este o modificare minoră, dar care va elimina constrângerea la înregistrarea GȚ, descrisă în pct.1, precum și va egala condițiile înregistrării unei afaceri agricole în forma de GȚ vs alte forme de antreprenoriat.

	c) Expuneți opțiunile alternative analizate sau explicați motivul de ce acestea nu au fost luate în considerare


	Opțiune alternativă: eliminarea referinței la teren agricol din noțiunea GȚ, fără a include referințe la vreo categorie de teren.

	4. Analiza impacturilor opţiunilor


	a) Expuneți efectele negative şi pozitive ale stării actuale şi evoluția acestora în viitor, care vor sta la baza calculării impacturilor opțiunii recomandate


	Principalele efecte sunt descrise în continuare.
(1) Negativ (N): investiția inițială în afacerea nouă trebuie să includă costul procurării unui teren agricol în extravilan, cheltuieli aferente procedurilor de înregistrare a terenului (cheltuieli notariale, cheltuieli cadastrale) și cheltuieli de logistică (identificarea/vizitarea terenului, cheltuieli de transport (combustibil + uzura) ș.a.; 
(2) (N) Costul investiției va crește, în situația în care:
a) procurarea terenului va fi efectuată din împrumut - cu suma dobânzilor aferente;
b) tranzacția de procurare va fi organizată în regim urgent - cu suma taxelor pentru urgență;
(3) Pozitiv (P): Veniturile ASP din eliberarea extraselor cadastrale și alte servicii cadastrale aferente nu vor scădea datorită aprobării proiectului.

	b1) Pentru opțiunea recomandată, identificați impacturile completând tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv şi negativ de acestea


	A. Impacturi economice:
(1) costurile desfășurării afacerilor: +2;
(2) povara administrativă: +1;
(3) fluxurile comerciale şi investiționale: +1;
(4) competitivitatea afacerilor: +1;
(5) activitatea diferitor categorii de întreprinderi mici şi mijlocii: +3. 
Activitatea întreprinderilor micro și mici va fi impulsionată semnificativ, prin faptul economisirii resurselor pentru terenul agricol și investirea acestora în dezvoltare (tehnologii, inovații, capital circulant);
(6) concurența pe piață: +1;
(7) veniturile şi cheltuielile publice: +1;
(8) bunăstarea gospodăriilor casnice şi a cetățenilor: +1;
(9) situaţia social-economică în anumite regiuni: +1;
(10)  alte aspecte economice: 0.

B. Impacturi sociale:
(1) gradul de ocupare a forţei de muncă:  +1;
(2) sănătatea şi securitatea muncii: +1;
(3) nivelul veniturilor populaţiei: +1;

C. Impacturi de mediu: nu se întrevăd.


	b2) Pentru opţiunile alternative analizate, identificaţi impacturile completând tabelul din anexa la prezentul formular. Descrieţi pe larg impacturile sub formă de costuri sau beneficii, inclusiv părţile interesate care ar putea fi afectate pozitiv şi negativ de acestea


	Impacturile aferente opțiunii alternative coincid cu cele ale opțiunii recomandate.


	c) Pentru opţiunile analizate, expuneţi cele mai relevante/iminente riscuri care pot duce la eşecul intervenţiei şi/sau schimba substanţial valoarea beneficiilor şi costurilor estimate şi prezentaţi presupuneri privind gradul de conformare cu prevederile proiectului a celor vizaţi în acesta

	Riscuri majore nu au fost stabilite. În pofida acestui fapt, pot fi menționate următoarele:
(i) Opțiunea alternativă 1 – eliminarea referinței la terenul agricol din noțiunea GȚ - a acumulat punctaj echivalent cu opțiunea recomandată. Totuși, riscurile aferente acestei opțiuni sunt aparent mai mari, dat fiind faptul că la etapa actuală de elaborare a proiectului legii nu pot fi identificate și analizate toate consecințele negative, care ar putea apărea din eliminarea definitivă a terenurilor din conceptul GȚ ca formă de antreprenoriat;
(ii) Valoarea veniturilor ASP din taxele cadastrale ar putea scade datorită potențialului de diminuare a cererii la extrasele din Registrul cadastral (aceste documente sunt solicitate de fondatorii GȚ pentru a fi prezentate la primărie ca dovadă a proprietății private asupra terenurilor agricole), precum și la alte servicii cadastrale solicitate în aceleași scopuri.


	d) Dacă este cazul, pentru opţiunea recomandată expuneţi costurile de conformare pentru întreprinderi, dacă există impact disproporţionat care poate distorsiona concurenţa şi ce impact are opţiunea asupra întreprinderilor mici şi mijlocii. Se explică dacă sînt propuse măsuri de diminuare a acestor impacturi

	Costuri de conformare nu se întrevăd. Concurența nu va fi distorsionată, ci dimpotrivă, va fi efectuat un pas înainte spre concurență loială prin faptul egalării condițiilor de înregistrare a unei afaceri în agricultură în FOJ de GȚ, comparativ cu alte forme de antreprenoriat.
Opțiunea recomandată ar putea impulsiona creșterea numărului de afaceri mici, de familie, înregistrate în formă de GȚ, inclusiv din contul acelor antreprenori-persoane fizice, care activau în comerțul cu amănuntul la o marjă comercială insuficientă pentru a acumula resurse financiare destinate procurării unui teren agricol, ori pentru ca afacerea să rămână solvabilă în forma de SRL sau SA.

	Concluzie
e) Argumentaţi selectarea unei opţiunii, în baza atingerii obiectivelor, beneficiilor şi costurilor, precum şi a asigurării celui mai mic impact negativ asupra celor afectaţi


	Opțiunea recomandată atacă, în esență, problemă enunțată: eliminarea cerinței de deținere a terenului agricol echivalează cerințele legale față de fondator la înregistrarea afacerii agricole în FOJ de GȚ comparativ cu alte FOJ de antreprenoriat (SRL, SA). 
Coroborată cu regimul facilitar antreprenorial și fiscal, modificarea propusă ar putea impulsiona creșterea numărului de GȚ nou-înregistrate și dezvoltarea mai accentuată a acestora. Finanțarea dezvoltării ar putea fi efectuată din resursele financiare destinate procurării unui teren agricol în extravilan (de către fondatorul ce deține un astfel de teren) pentru a putea înregistra o GȚ, precum și din economiile la cheltuielile de tranzacție și cele logistice aferente procurării terenului agricol. 
Veniturile ASP din eliberarea extraselor cadastrale și alte servicii cadastrale aferente ar putea scădea - numeric - datorită diminuării cererii acestora. Diminuarea acestora, însă, nu va avea un impact semnificativ asupra finanțării activităților obișnuite ale ASP.
Modificarea propusă se pliază perfect cu eforturile Guvernului (susținute de partenerii de dezvoltare) privind ameliorarea climatului de afaceri, eliminarea/diminuarea constrângerilor în afaceri, facilitarea creării și dezvoltării întreprinderilor.
Deși egale ca punctaj pentru impacturi, opțiunea recomandată prevalează opțiunea alternativă 1 pe motivul indicat în pct.4.lit.c).par.(i) mai sus.

	5. Implementarea şi monitorizarea

	a) Descrieţi cum va fi organizată implementarea opţiuniirecomandate,ce cadru juridic necesită a fi modificat şi/sau elaborat şi aprobat,ce schimbări instituţionalesînt necesare

	A. Implementarea:
1) MADRM și Ministerul Finanțelor vor propune modificări la legislație, după caz;
2) Cancelaria de Stat și MADRM, vor informa APL și Direcțiile privind modificarea cerinței referitoare la teren în cadrul înregistrării GȚ;
3) MEI și MADRM vor informa mediul de afaceri, cel puțin prin intermediul paginilor sale web, Consiliului ÎMM și asociațiilor de fermieri/producători agricoli, privind modificarea cerinței referitoare la teren în cadrul înregistrării GȚ;
B. Monitorizarea:
1) Ministerul Finanțelor și SFS, prin instrumentele din competență, vor monitoriza procesele de înregistrare a GȚ și vor comunica cu MEI, în caz de necesitate a intervențiilor la legislația aferentă GȚ; 
2) MEI va monitoriza, prin instrumentele din competență, implementarea politicilor antreprenoriale și va informa alte autorități și partenerii de dezvoltare privind modificarea legislației în domeniul reglementării afacerilor, continuarea eforturilor de facilitare a inițierii afacerilor și diminuării costurilor acestora.

	b) Indicaţi clar indicatorii de performanţă în baza cărora se va efectua monitorizarea

	1) Cerințele la înregistrarea afacerilor agricole în FOJ de GȚ, comparativ cu alte forme de antreprenoriat – echilibrate, prin aprobarea de către Parlament a proiectul de lege privind modificarea art.2 din Legea nr.1353/2000.

	c) Identificaţi peste cît timp vor fi resimţite impacturile estimate şi este necesară evaluarea performanţei actului normativ propus. Explicaţi cum va fi monitorizată şi evaluată opţiunea

	Impacturile vor putea fi resimțite din ziua intrării în vigoare a modificărilor la lege. 

	6. Consultarea

	a) Identificaţi principalele părţi (grupuri) interesate în intervenţia propusă

	(1) Autorități și instituții publice:
(a) Ministerul Economiei și Infrastructurii (MEI);
(b) Ministerul Finanțelor (MF);
(c) Ministerul Agriculturii, Dezvoltării Regionale și Mediului (MADRM);
(d) Serviciul Fiscal de Stat (SFS);
(e) Agenția de Intervenție și Plăți pentru Agricultură (AIPA);
(f) Agenția Relații Funciare și Cadastru;
(g) Agenția Servicii Publice;
(h) ANSA;
(i) ANSP;
(j) Agenția de mediu;
(k) BNS;
(l) INCE;
(m) Autoritățile publice locale, CALM; 
(n) Consiliul Economic pe lângă Prim-ministru (ConsEcon);
(o) Consiliul Concurenței;
(2) Gospodăriile țărănești, producătorii agricoli și asociațiile acestora: 
(a) Federația Națională a Fermierilor din Moldova; 
(b) Federația Națională a Agricultorilor din Moldova ”Agroinform”; 
(c) Uniunea Asociațiilor Producătorilor Agricoli ”UniAgroProtect”;
(3) Agenția Națională de Dezvoltare Rurală ”ACSA” (ONG);
(4) Asociația Micului Business din Moldova, 
(5) Alianța Întreprinderilor Mici și Mijlocii;
(6) Populația, în calitate de potențial antreprenor în agricultură;
(7) Mediul științific și corpul de experți. 

	b) Explicaţi succint cum (prin ce metode) s-a asigurat consultarea adecvată a părţilor

	Unele părți interesate au fost consultate în anul 2019 prin ședințe de lucru pe platforma ConsEcon. La ședințe au participat reprezentanții MF, MADRM, SFS, AIPA, ConsEcon;

	c) Expuneţi succint poziţia fiecărei entităţi consultate faţă de documentul de analiză a impactului şi/sau intervenţia propusă (se expune poziţia a cel puţin unui exponent din fiecare grup de interese identificat)

	În cadrul comunicării și consultării părților vizate prin metodele indicate în punctul nr.6.b), s-au conturat următoarele poziții:
(1) MF și SFS: susțin inițiativa propusă de MEI. Ar putea soluționa problema comercianților de flori, care activează ilegal și semi-legal, inclusiv cu flori importate ilegal;
(2) MADRM: susțin inițiativa propusă de MEI, cu următoarele rezerve 
(i) pot exista unele riscuri privind sănătatea populației și aspectul exterior al localităților în cazul deschiderii afacerilor cu creșterea animalelor pe lotul pe lângă casă;
(ii) poate apărea necesitatea modificării unor prevederi ale legislației privind subvenționarea în agricultură datorită eliminării criteriului ”teren agricol”;
(3) Consiliul Economic pe lângă Prim-ministru: susține inițiativa propusă de MEI.

